Sagunt serà seu de la I Fira de la Formació Professional
21 de març 2019

![](/media/ukgifhle/50_c_fira_01.jpg)  
  

Sagunt comptarà amb la I Fira de Formació Professional entre l'1 i el 5 d'abril, una fira que tractarà de ser un punt de trobada entre tots els instituts d'educació secundària amb oferta formativa de Formació Professional a la ciutat de Sagunt i voltants. En la fira, es podran trobar diferents zones d'estands informatius on els instituts exposaran la seua oferta formativa de cicles. A més, també hi haurà un servici d'orientació per a informar-se de les diferents opcions i eixides de l'FP, on les famílies i persones interessades podran acostar-se a rebre assessorament o informar-se a través de les oficines de la Gerència del Port de Sagunt o en els diferents centres educatius que hi participen.

  

Dimecres, 20 de març, va tindre lloc la jornada de presentació de la I Fira de Formació Professional en el Centre Cívic entre el departament d'Educació de l'Ajuntament de Sagunt i el CEFIRE de Xest. 

  

La fira es durà a terme en l'IES Jorge Juan, coincidint amb el 50 aniversari del centre, i estarà composta per 17 estands informatius dels centres educatius d'FP de la comarca per la qual passaran més de 1.600 alumnes de diferents instituts del Camp de Morvedre i comarques adjacents per a conéixer l'oferta formativa de Formació Professional. També hi haurà una àrea de demostracions, en la qual l'alumnat dels centres i els docents de Cicles Formatius realitzaran exhibicions pràctiques del contingut dels Cicles. Cal dir que hi haurà un autobús entre l'IES Jorge Juan i l'IES Eduardo Merello perquè els alumnes puguen conéixer les opcions d'FP.

  

El regidor d'Ensenyament, José Manuel Tarazona ha declarat que la I Fira de la Formació Professional “**és un instrument potent per a dinamitzar l'oferta formativa del nostre municipi que naix per la creació del Consell Sectorial Municipal de la Formació Professional de Sagunt. Hem d'agrair la implicació de la Conselleria d'Educació i dels Centres Educatius, sobretot de l'IES Jorge Juan que amb el seu 50 aniversari està fent un gran esforç per la I Fira de la FP a Sagunt. També agrair ASECAM i altres empreses, sindicats més representatius i altres entitats que són necessàries per a la creació d'espais d'interlocució i interacció entre els diferents agents valedors de la formació professional i el desenvolupament del sector productiu. Som conscients i sensibles de la gran importància de la necessitat d'una qualificació professional de qualitat per a cobrir les necessitats laborals de les nostres empreses i continuem treballant en esta direcció**”.

  

Els instituts que participen en esta fira són l’IES Jorge Juan (Sagunt), l’IES Eduardo Merello (Sagunt), l’IES Camp de Morvedre (Sagunt), l’IES Clot del Moro (Sagunt), l’IES Alt Palància (Sogorb), l’IES Guillem d'Alcalà (la Pobla de Farnals), l’IES Massamagrell (Massamagrell) i l’IES Gilabert de Centelles (Nules) que inclouen les famílies professionals de sanitat, comerç i màrqueting, activitats físiques i esportives, automoció, imatge i so, hostaleria i turisme, electricitat i electrònica, administració i gestió i energia i aigua.

  

L'acte d'inauguració de la fira tindrà lloc l'1 d'abril en l'IES Jorge Juan a partir de les 10 hores a càrrec de tècnics del departament d'Educació de l'Ajuntament de Sagunt i de Juana Ríos, directora del centre. Seguidament, en el mateix centre se celebrarà una xarrada sobre el present i el futur de la formació professional a càrrec de Marina Sánchez, directora general de Formació Professional i Educació de règim especial; Rosa López, subdirectora de Formació Professional per a l'Ocupació; Jorge Hermosilla, vicerector de Projecció Territorial i Societat; i Quico Fernández, alcalde de Sagunt. A continuació, la comitiva realitzarà una visita per la fira de l'IES Jorge Juan i acabaran amb la inauguració de les Jornades de Portes Obertes de l'IES Eduardo Merello.

  

La fira comptarà també amb xarrades informatives sobre la formació professional dual a càrrec d'empreses com Thyssenkrupp, Galmed o Encamina, els drets laborals en el mòdul de formació en centres de treball, la mobilitat internacional Erasmus+, les experiències amb la formació professional des de la perspectiva d'antics alumnes i la formació professional en l'àmbit dels drons. Estes xarrades tindran lloc en el saló d'actes de l'IES Jorge Juan a diferents hores del matí del dilluns 1 al divendres 5 d'abril i seran a càrrec de diferents persones de sindicats, empreses o administracions públiques que informaran de la seua experiència en el sector i gaudirem d'algunes demostracions.

  

L'objectiu principal d'este esdeveniment és que l'alumnat matriculat en els centres, les famílies, el personal docent així com tota la ciutadania que vulga reorientar-se troben un espai on rebre informació i poder prendre una decisió adequada en les seues necessitats i característiques personals, així com afavorir el procés d'inserció social i professional dels jòvens. 

​

![](/media/f1xjl42z/50_c_fira_02.jpg)  
![](/media/jf4locs0/50_c_fira_03.jpg)  
![](/media/h3anra2f/50_c_fira_04.jpg)  
![](/media/c4cfukgn/50_c_fira_06.jpg)  
![](/media/prqntjmg/50_c_img_0408.jpg)  
![](/media/nnkd3xqb/50_c_img_0426.jpg)  

*   [](http://www.facebook.com/sharer.php?u=https://aytosagunto.es/va/actualitat/sagunt-sera-seu-de-la-i-fira-de-la-formacio-professional/ "Facebook")
*   [](http://twitter.com/share?url=https://aytosagunto.es/va/actualitat/sagunt-sera-seu-de-la-i-fira-de-la-formacio-professional/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-sera-seu-de-la-i-fira-de-la-formacio-professional/ "Linked In")
*   [](mailto:?body=https://aytosagunto.es/va/actualitat/sagunt-sera-seu-de-la-i-fira-de-la-formacio-professional/)